GiliGold/VAD_KnessetCorpus huggingface dataset:
משה גפני: מה שהרגיז אותי הכי הרבה זה "ראש הממשלה יכשיר את השרץ" – אנחנו מדברים על הגמ"חים.
אורי אורבך: זה ביטוי ציורי.
משה גפני: את הביטוי הציורי הזה אעשה עליהם, ותאמין לי, תגיע ההזדמנות.
משה גפני: היו מעיזים לעשות את זה למישהו אחר, אם הוא לא חרדי?
אורי אריאל: מתי מכובדי יגיש את החוק?
משה גפני: הגשתי.
משה גפני: צריך לבדוק אם הוא ביקש פטור מחובת הנחה.
משה גפני: אם הוא ביקש פטור מחובת הנחה אני מביא את זה מחר.
אורי אריאל: אז למה אתה מעכב את זה?
משה גפני: אני לא מעכב, אני לא יודע אם העוזר שלי ביקש פטור מחובת הנחה.
משה גפני: רבותיי, במסגרת יום אילת בכנסת הזמנתי את ראש העיר המכובד, ראש עיריית אילת שאני, לא כולם יודעים, הדובר שלו.
משה גפני: אני רוצה שתדעו, רבותיי, אילת היא לא כפי שהיא מצטיירת בעינינו.
משה גפני: אנחנו, אנשי הציבור.
משה גפני: כל האירועים, כל הסימפוזיונים, כל הוועידות עברו לאילת, וזה בסדר.
משה גפני: אני נוסע וחוזר.
משה גפני: היה עכשיו כנס של לשכת עורכי הדין אז הייתה לי בעיה בגלל שזה היה בלילה והייתי צריך להישאר לישון, אבל בדרך כלל אני לא נשאר, אני נוסע וחוזר.
משה גפני: הבטחתי לך שאבוא לביקור באילת עצמה ולא עשיתי את זה עד היום, כמו הפוליטיקאים שמבטיחים ולא מקיימים, אבל אני אשתדל לקיים, בלי נדר ובעזרת השם.
משה גפני: אילת היא לא מה שמצטיירת בעינינו.
משה גפני: זה לא חוץ המפרץ ובתי המלון.
משה גפני: אילת היא עיר קשה, באילת יש הרבה תושבים שסובלים סבל גדול.
משה גפני: זה רחוק ממרכז הארץ, זה לא אנשים שיש להם את היכולת להתמודד עם הבעיות שאילת מתמודדת.
משה גפני: זו עיר שגם לא מטופלת כפי שצריך.
משה גפני: לכן החלטתי שאני מזמין את ראש העיר, אבקש אותו להגיד כמה מילים.
משה גפני: החלטתי, בתיאום עם ראש העיר, שאני מביא החלת דין רציפות על הצעת חוק אזור סחר חופשי אילת (פטורים והנחות ממסים) (תיקון מס' 6) (כ/249), התש"ע-2010, של חברי הכנסת גדעון סער, רוברט אילטוב ואמנון כהן.
שי חרמש: היחיד שאכפת לו זה אמנון כהן, כל השאר אפילו לא טרחו להגיע.
משה גפני: לא, אני לא מדבר לשון הרע.
אמנון כהן: חס וחלילה.
פניה קירשנבאום: רוברט אילטוב ביקש ממני לייצג אותו.
שלי יחימוביץ': ואני מייצגת את גדעון סער.
משה גפני: גדעון סער לא יכול יותר להיות חתום על החוק מכיוון שהוא שר, אבל את יכולה לייצג אות.
משה גפני: רוברט אילטוב חתום על החוק ומייצגת אותו בוועדה חברת הכנסת קירשנבאום.
משה גפני: אמנון כהן, מצווה בו יותר מאשר בשלוחו, מייצג את עצמו.
אמנון כהן: אני מוחה שוועדת השרים לחקיקה - - -
משה גפני: מה אכפת לך מוועדת השרים?
משה גפני: ראש העיר, בבקשה.
30797: אדוני היושב ראש, חבריי חברי הכנסת ראשית לכול, אני רוצה לציין שהגיעו ליום אילת בכנסת כמאה מתושבי העיר אילת, בדגש על חברי מועצת הנוער העירונית.
30797: חשבנו שזה יום טוב לשיעור באזרחות טובה והם משוטטים ומכתתים רגליהם בבית הנבחרים.
30797: אני מודה על הזמן.
30797: אותו היגיון שהוביל אותנו להעלות את הנושא לפני שלוש שנים, וכפי שאתם זוכרים עבר פה, בוועדת הכספים, מספר דיונים מרתקים ובהמשך עבר קריאה טרומית ואף עבר קריאה ראשונה באוגוסט 2008.
30797: אותו היגיון, שהביא לכך ש-77 חברי כנסת בקדנציה הקודמת הצביעו, לא רק שהוא נכון גם להיום – דרך אגב, את האמירה "מה שרואים מכאן לא רואים משם" לא מוכן לקבל בהיבט הערכי.
30797: המשפט הזה מקומם אותי.
30797: יש לפחות שר אחד שהצביע בעד, והיום הוא מתנגד.
30797: אני מצר על כך צער גדול מאוד.
שלי יחימוביץ': מי זה השר?
30797: שר האוצר, גברתי.
30797: אותו היגיון תופס גם היום.
30797: אדוני היושב ראש, חבריי חברי הכנסת, הצגנו עכשיו בוועדת הכלכלה את הסיכונים הגדולים, הרבים, האסטרטגיים, מולם ניצבת העיר אילת.
30797: קיימים שני סיכונים מרכזיים: הסיכון אזורי והסיכון דמוגרפי.
30797: בכל מה שקשור לסיכון האזורי, אנחנו רואים את ההתפתחות המדהימה בעקבה.
30797: מה שקורה היום ממזרח לעיר אילת, בעקבה, מלמד על חשיבה נכונה של ההנהגה ושל מלוכת ירדן.
30797: המלך עבדאללה בחר, בתפיסה לראות בעקבה תרנגולת שתטיל לו ביצי זהב לקופת המלוכה.
30797: אמר, חשב, עשה, והראיה נמצאת עכשיו הלכה למעשה.
30797: אין היום מטר רבוע בעקבה שלא נמכר בהרבה כספים, משום שהמלך החליט שמשחררים, שפותחים, שמאפשרים, שנותנים ליזמים הטבות.
30797: וראו מה שקורה בעקבה, זה מטורף.
30797: היום יש השקעות של 22 מיליארד דולר הלכה למעשה.
30797: אותו דבר ברצועת טאבה, רצועה של 25 קילומטר, הולכת ומתפתחת כך שתוך עשר שנים אילת תשתרך אחריה, לצערי הרב מאוד.
30797: אני אומר "לצערי" לא בגלל טאבה ועקבה.
30797: אני בעד שהם יתפתחו, אני חושבת שזו מערכת חיסונית לבעיות גיאו-פוליטיות, אם נשקיע הרבה מאוד כספים.
30797: אבל לא עולה על הדעת שממזרח ומדרום תהיה התפתחות מטורפת כזאת ואנחנו בקיפאון עמוק ומסוכן לחייה ולעתידה של העיר אילת.
30797: לכן תקפנו את הנושא בכמה תחומי, כי הטיפול הוא לא טיפול כירורגי, זה טיפול הוליסטי.
משה גפני: אני רוצה, לפני שאתה מדבר, להצביע על החוק, כי הודיעו לי עכשיו שוועדת השרים דחתה את החוק.
30797: זה מקומם.
משה גפני: אז לפני שאתה ממשיך, אני מבקש להצביע.
משה גפני: הצעת חוק אזור סחר חופשי אילת (פטורים והנחות ממסים) (תיקון מס' 6), התש"ע-2010 - - - יש פה מישהו ממשרד האוצר?
משה גפני: בבקשה, משפט אחד.
בועז סופר: אני חושב שהדיון הזה ראוי, מכובד, רק צריך לעשות אותו במסגרת המודל הכללי של הטבות.
משה גפני: תודה, הבנתי.
משה גפני: הצעת חוק אזור סחר חופשי אילת (פטורים והנחות ממסים) (תיקון מס' 6), התש"ע-2010.
משה גפני: מי בעד החלת דיון רציפות על החוק?
משה גפני: הצבעה בעד החלת דין רציפות – פה אחד נגד – אין נמנעים - אין החלת דין הרציפות אושרה.
משה גפני: בעד – פה אחד, נגד אין ונמנעים אין.
משה גפני: הצעת הרציפות עברה.
משה גפני: אני מודה לחברי הכנסת.
משה גפני: אדוני ראש העיר, תמשיך.
שלי יחימוביץ': זה היה ביצוע יפה מאוד, אדוני היושב ראש.
30797: תודה אדוני היושב ראש, תודה חבריי.
30797: אני חושב שזו החלטה נכונה וראויה, תודה לכם.
30797: אני רוצה להבהיר מה קורה עכשיו בכנסת, כדי להבין את האיכות של ההחלה שלכם.
30797: סיימנו לפני שעה בערך דיון בוועדה החינוך, שבו העלינו את נושא אפיוניה הייחודיים של העיר אילת והשלכותיהם הכספיות על מערכת החינוך.
30797: הראינו שהעיר אילת, משום בידודה, ריחוקה, גודלה, נטולת פריפריה ורחוקה מהציביליזציה, משלמת כל שנה מעל 16 מיליון שקל יותר.
30797: עברנו משם לוועדת הכלכלה.
30797: הצגנו שם את תוכנית השער הדרומי, אותה תוכנית שאומרת שנעתיק את כל גורמי התחבורה צפונית לעיר אילת כדי שיהיה צומת דרכים ברמה בין-לאומית וכדי לפנות שטחים לטובת תעשיית התיירות.
30797: אנחנו נמצאים בוועדת הכספים, שהתשובה פה היא לסיכון הדמוגרפי.
30797: צריך לזכור, אנחנו חסרים בכוח אדם פרופסיונאלי מאז שאותה גזירה נפלה עלינו במאי 2003:
30797: אין לנו פסיכולוגים, אין לנו פסיכיאטרים, אין לנו מורים.
30797: אני אומר אין, ואני רוצה שיובן שאין, אדוני היושב ראש.
30797: היום באילת, ל-9,500 תלמידים יש לנו חמישה פסיכולוגים, שכולם ברמה של מתמחים.
30797: אנחנו לא מצליחים לקלוט עובדים כי החיים באילת הם יקרים.
30797: אנחנו עוברים מפה לוועדת המדע והטכנולוגיה כדי לבקש שאילת תהפוך למרכז למדע ולחקר בתחומים של הביולוגיה הימית.
30797: אנחנו עוברים משם לוועדת הפנים – תקשיבו טוב – כדי לבקש שהעיר תקבל מענקי איזון.
30797: אנחנו עיר נטולת מענקי איזון, וכתוצאה מזה אנחנו גם לא מקבלים מענקי פיתוח.
30797: משם אנחנו הולכים לדון בוועדה לעובדים זרים על 3,500 מסתננים אפריקאים, החודרים לעיר אילת ללא בקרה, ללא שליטה.
30797: כל יום מתווספים עוד ועוד.
30797: אני אומר את הדברים, תראו את הדברים בראייה הוליסטית כי העיר נמצאת בסכנה אמיתית.
30797: אמרתי ליושב ראש גפני שאחת הבעיות של אילת היא חווית העונג של מקבלי ההחלטות שמגיעים לאילת.
משה גפני: דיברנו ליד המזרקה במלון.
30797: נכון.
30797: בדרך כלל רואים את אילת מהסוויטות או מריחות הג'קוזי, אבל זו לא העיר אילת.
30797: בעיר אילת יש 21% משפחות חד-הוריות, יש 18% תושבים שלא לגמרי מוגדרים כתושבים יהודים, יש 3,500 מסתננים אפריקאים, יש אוכלוסיית ב"מים הגדולה ביותר במדינת ישראל.
30797: צריך אחת ולתמיד ליצר איזושהי תנועה שמגישה תוכנית הוליסטית לעיר אילת.
30797: התחלנו את זה.
30797: התחלנו בתיירות עוד בתקופתה של השרה רוחמה אברהם כשרת התיירות, בתוכנית רב-שנתית, שהיום ממשיכה.
30797: התחלנו בחינוך עם שמשון שושני.
30797: קורים דברים, אבל צריך תמיכה של הבית הזה.
30797: אני טוען, ואני אומר את זה מעומק לבי, העיר באמת בסכנה, אני רוצה שתבינו את זה.
30797: כשבוחנים בעיקר את המשתנה הדמוגרפי, העיר בסכנה.
30797: צריך לבוא ולראות על מה אני מדבר.
30797: חייבים לצאת מהמראות של התעתוע הדמיוני כשמכירים את אילת ממרומי קומה חמישית של מלון "רויאל ביץ'".
30797: זו לא העיר אילת.
30797: אני מודה לכם שוב על ההחלטה להחיל דין רציפות ואני מקווה שהיא תוביל בסופו של יום להשיב את הטבת המס.
30797: יש דבר אחד שאני רוצה שנדע.
30797: דנים עכשיו בנושא של הטבות לאזורי עדיפות לאומית.
30797: אני אומר את זה פה, לחברי ועדת הכספים, דווקא אחרי ההצבעה שלכם; על פי הנוסחה החדשה צריכים לקבל 25% הטבה כי אנחנו העיר הפריפריאלית ביותר במדינת ישראל ואנחנו עיר באשכול 5.
30797: מישהו קבע שלא תהיה הטבה על הטבה, רוצה לומר שלא יהיה גם פטור ממע"מ וגם זה.
30797: זאת אומרת, זה סיכול ממוקד לעיר אילת.
30797: אני אומר את זה בצורה ברורה.
30797: אין קשר בין האחד לשני - הטבת המע"מ יש לה את ההיגיון שלה, אני מוכן לדון בו.
30797: אבל החליטו שאין הטבה על הטבה, והעיר שהיא מוגדרת העיר הפריפריאלית ביותר במדינת ישראל, על-ידי התרגיל הזה – שהוא רק לאילת, לא קיים לאף עיר אחרת - מורידים אותנו מאותה הטבה של 25%.
30797: מעוות, לא נכון, לא מבין את הקושי האמיתי מולו ניצבת העיר.
30797: אם דברתי בהתרגשות זה משום שאני יודע מה קורה בעיר הקסומה הזו יום-יום, שכפי שאמרתי, צריכה להיות עיר שמטילה ביצי זהב לקופת המדינה ולא עיר שפושטת יד, מסכנה ואומללה.
30797: ממש לא זה המצב.
30797: תודה רבה.
משה גפני: אדוני ראש העיר, נאמת מאוד יפה, אפילו אותי שכנעת.
משה גפני: דבר שני, זו פעם ראשונה שאתה מדבר על זה, נדמה לי.
משה גפני: לא שמעתי אותך - - -
משה גפני: אתה הרי רוצה שלאילת תהיה תדמית שהיא רק חיובית, אבל אין ברירה ואין מנוס וצריך להעלות את העניין הזה, שאנשים יידעו שאנחנו מדברים על עיר שיש בה קושי אמיתי.
משה גפני: דווקא התיאור שתיארת לי בפגישה האחרונה בינינו באילת היה תיאור נכון:
משה גפני: איך שעמד אותו פקיד בכיר במשרד האוצר עם הילד שלו על הידיים והסתכל על גן העדן מסביבו, ואתה מסביר לו שכמה מטר מפה תראה מה שקורה, והוא צריך לקבל החלטה.
משה גפני: זה תיאור מעניין.
משה גפני: חברת הכנסת יחימוביץ, רצית לשאול אותו שאלה.
שלי יחימוביץ': רציתי לשאול ספציפית על העניין של עקבה, שאנחנו רואים בעיניים.
שלי יחימוביץ': בסך הכול התחרות היא מאוד קשה גם בגלל שבישראל יש שכר מינימום לשמחתנו.
שלי יחימוביץ': גם אם יש שם שכר מינימום הוא נמוך שבנמוכים וכוח העבודה שם הוא הרבה יותר זול.
שלי יחימוביץ': איך אפשר להתמודד עם זה וכמה זה משפיע ביומיום בצורה דרמטית על התיירות באילת?
30797: אין ספק, השכר של העובד באילת הוא פי 12 או 13 מהעובד בעקבה.
30797: זה יחס של 130 דולר לחודש לעומת 1,500, שזה פחות או יותר הנתונים הקיימים באילת.
30797: אין שום סיכוי להגיע למספרים האלה.
שלי יחימוביץ': אנחנו גם לא רוצים.
30797: סעיף השכר אצלנו מהווה מעל 40% מהוצאות בית המלון.
30797: התחלנו לראות איך ממצבים וממתגים את העיר אילת באופן שיודע להכווין אוכלוסיות מסוימות.
30797: קבענו שהעיר עיר של פסטיבלים, של ירידים, של קונגרסים, של תערוכות.
30797: ברגע שממצבים את העיר באופן הזה, מן הסתם פותרים חלק מהבעיה, לא את כל העניין.
30797: אני יכול להגיד לך, למשל, שבשארם המחירים מתקרבים לעיר אילת.
30797: לא כך הוא בעקבה.
30797: בנקודת הזמן הזו אנחנו עדיין משחקים בסדר, אבל אם אותן השקעות שמניתי עכשיו, של 20 ומשהו מיליארד דולר, יתבצעו הלכה למעשה, אין לי ספק שעקבה תצליח לנגוס נגיסות מסוכנות בתעשיית התיירות, שעליה אנחנו נשענים.
יעקב אדרי: דיברנו על זה גם בוועדת הכלכלה.
ציון פיניאן: חברת הכנסת רוחמה אברהם, בבקשה.
רוחמה אברהם-בלילא: בוקר טוב.
רוחמה אברהם-בלילא: ראשית, אני רוצה לברך את ראש העיר, את הוועדה שמקיימת דיון כזה חשוב ואת כל אותם התושבים שהגיעו, מרחק של 400 קילומטר, לירושלים בירת מדינת ישראל.
רוחמה אברהם-בלילא: כשרת התיירות, אני מוכרחה להודות שהחלטתי לקחת את אילת כפרויקט נפרד, משום שאילת בעיניי היא השער הדרומי של מדינת ישראל.
רוחמה אברהם-בלילא: זו עיר שמתמודדת עם בעיות קשות מאוד, שאת חלקן הזכיר ראש העיר.
רוחמה אברהם-בלילא: יחד עם זאת, צריך לזכור שאילת לא מחוברת לשום עיר.
רוחמה אברהם-בלילא: זאת אומרת, אם לאילת לא יהיה אזור תעשייה שלה, התפתחות תיירותית שלה, מאגר מים שלה, חיבור חשמל שלה והכול - לאילת לא תהיה שום זכות קיום.
רוחמה אברהם-בלילא: לכן אני, כשרת התיירות, ראיתי את הסוגיה הזו וסברתי שכל ממשלה בישראל צריכה לאמץ את אילת באופן של תוכנית חומש בכל המשרדים החשובים הנוגעים בדבר.
רוחמה אברהם-בלילא: אני שמחה שאכן התוכנית הזו התקבלה והיא מונחת לפתחה של ועדת הכספים.
רוחמה אברהם-בלילא: היא אושרה בממשלה ואני מבקשת להביא את הסוגיה הזו כמה שיותר מהר ולא לעכב את זה, כדי לאפשר לאילת לקבל את הכספים ולהתקדם.
רוחמה אברהם-בלילא: אני, באחד התפקידים הקודמים שלי, הייתי ממלאת מקום שר הפנים.
רוחמה אברהם-בלילא: אני זוכרת את אש העיר הנוכחי כאשר הוא קיבל את אילת.
רוחמה אברהם-בלילא: אילת הייתה על סף פשיטת רגל: עובדים לא קיבלו משכורות, היו שביתות.
רוחמה אברהם-בלילא: היום, כאשר אתה הולך לעיר אילת, אתה רואה שהיא נלקחה על-ידי ראש העיר הנוכחי כעסק לכל דבר ועניין.
רוחמה אברהם-בלילא: יש יותר משקיעים, יש רמת מודעות שונה לאילת, אבל זה לא אומר שהבעיות באילת נפתרו.
רוחמה אברהם-בלילא: סיירתי לא רק באזור בתי המלון - כשמגיעים לאזור בתי המלון יש תחושת חופש, בין אם מגיעים בטיסה או ברכב - אבל כאשר חוצים את הכביש ונכנסים לשכונות, רואים את הבעיה הקשה של הסודנים, של ההפרעה היומיומית בחיי השגרה של האזרחים הרגילים: מעשים של ונדליזם, של אונס, של אוכלוסיות מאוד קשות.
רוחמה אברהם-בלילא: העיר אילת, במצבה היום, לא יכולה לשאת בנטל הזה.
רוחמה אברהם-בלילא: אם אנחנו לא ניקח את המשרדים הנוספים - משרד התמ"ת – לטיפול בעובדים הזרים, אני חושבת שזה יהיה אבן נגף.
רוחמה אברהם-בלילא: ככל שנשקיע, זה יהיה שיבר שהכול בורח משם.
רוחמה אברהם-בלילא: אני מציעה לוועדת הכספים לעשות סיור באילת, בתוך אילת האמיתית מצד אחד, אבל אנחנו צריכים לעשות גם את השילוב של סיור בעקבה.
מגלי והבה: חבר הכנסת והבה יעמיד לרשותך את כל הקשרים, שנוכל לעשות את זה.
ציון פיניאן: אנחנו מטילים על חבר הכנסת והבה לארגן את הסיור.
רוחמה אברהם-בלילא: נגייס את היחסים החשובים של חבר הכנסת מגלי והבה ושל ראש העיר, שיעזרו לנו לקיים את הסיור, ואין טוב ממראה עיניים.
רוחמה אברהם-בלילא: נתקלתי לא אחת, כשרת התיירות, בבכי מר וכואב של בעלי המלונות וראש העיר אל מול ההתפתחות האדירה שיש בעקבה ובטאבה.
רוחמה אברהם-בלילא: יש שם השקעות של מיליארדי דולרים ואנחנו מדדים ולא רואים את הצורך והחשיבות הקיומית האסטרטגית של מדינת ישראל בעיר אילת.
רוחמה אברהם-בלילא: אני חושבת שצודק ראש העיר כשאמר שיש לטפל באילת טיפול הוליסטי, לפיכך הונחה בכנסת הקודמת הצעת חוק להקמת הרשות לפיתוח אילת והצעת חוק אזור סחר חופשי אילת – שאותה אישרנו כעת.
רוחמה אברהם-בלילא: אני הנחתי את אותה הצעת חוק.
רוחמה אברהם-בלילא: דרך אגב, חבל שחבר הכנסת אמנון כהן לא פה כי הוא חתום גם על הצעת החוק שלי, שהנחתי אותה מחדש גם בכנסת הנוכחית.
רוחמה אברהם-בלילא: על הצעת החוק הקודמת היו חתומים חבר הכנסת אילטוב ושר החינוך גדעון סער.
רוחמה אברהם-בלילא: אבקש להביא את אותה הצעת חוק בימים הקרובים לאישורה של הכנסת.
רוחמה אברהם-בלילא: אני מקווה מאוד שאותם שרים שמכהנים היום, שאילת תהיה חשובה להם באותה מידה לטיפול הוליסטי, כי זה רק מה שיציל את אילת.
רוחמה אברהם-בלילא: הצעת החוק מדבר על הקמת רשות מיוחדת, שתכלול את כל המשרדים הרלוונטיים: תיירות, תמ"ת, אוצר וכו'.
רוחמה אברהם-בלילא: אחד המשפטים שאמרתי כשרת התיירות לא אחת הוא שכל תייר שנכנס למדינת ישראל זה ארבעה מקומות עבודה, ואילת היא אחת מהערים של התיירות שלנו, מספר אחת.
רוחמה אברהם-בלילא: אם נשכיל להשקיע בתשתיות, ברווחה, בחינוך – אמר ראש העיר עם איזה בעיות הוא מתמודד, בעיות קיומיות של חינוך, של מורים שלא מגיעים לשם - אני חושבת שמדינת ישראל תרוויח, אנחנו נרוויח.
רוחמה אברהם-בלילא: לכן אני קוראת לממשלה, גם לחברי הקואליציה שחתומים אתי על הצעת החוק, שכאשר היא תבוא לפתחה של ועדת השרים, שישתדלו לדבר עם השרים שחברים בוועדה שיתמכו בהצעת החוק הזו כי אסור לנו להביא למצב – אחרי שראש העיר ייצב את העיר אילת - שאילת תידרדר בחזרה כי התקציבים שיושקעו שם יעלו למדינת ישראל הרבה יותר ממה שיושקע פה.
ציון פיניאן: אין ספק שאילת נמצאת במשולש תיירותי תחרותי, וצריך לתת עליה את הדעת.
יעקב אדרי: קודם כול אני רוצה לברך את ראש העיר, שנמצא אתנו, אדוני היושב ראש.
יעקב אדרי: אני חושב שאילת נמצאת על פרשת דרכים.
יעקב אדרי: אמרה חברה הכנסת רוחמה אברהם, ואני רוצה להמשיך - קראנו אתמול ושלשום כתבה על מה שקורה בעקבה ומול זה אילת.
יעקב אדרי: אני חושב שכל מי שקרא את הכתבה צריך להבין באיזה מצב אנחנו נמצאים בעקבה.
יעקב אדרי: מוביל את ההתפתחות שלה, את המהלכים ואת התקציבים המלך עצמו.
ציון פיניאן: הוא יושב ראש הרשות לפיתוח עקבה.
יעקב אדרי: הירדנים הבינו את הפוטנציאל האדיר שיש בפיתוחה של עקבה.
יעקב אדרי: כל פעם שאני בא לאילת נצבט לי הלב.
יעקב אדרי: הייתי השר לפיתוח הנגב והגליל והייתי לא אחת אצל ראש העיר וראיתי את השינויים ואת העבודה האדירה שהוא עושה ואת הבעיות שאתן הוא מתמודד.
יעקב אדרי: לבקר בצד של המלונות זה דבר יפה, אבל מי שנכנס ורואה את הצרות בפנים צריך להבין שאילת בבעיה גדולה מאד וחייבים לתת לה את כל הסיוע ואת כל הדחיפה.
יעקב אדרי: אני שמח שהגשת הצעת חוק, אני מאוד מקווה שאלה שחתמו יתמכו גם עכשיו.
יעקב אדרי: נעשה את הכול, אילת צריכה להיות מעל כל ויכוח פוליטי.
יעקב אדרי: צריכים לתת לה את הדחיפה ברמה הלאומית של מדינת ישראל.
יעקב אדרי: זה הקצה הדרומי, זו הזרוע הארוכה של מדינת ישראל, ואני מאוד מקווה שבעניין הזה נתאחד כולנו וניתן דחיפה שראויה לה אילת.
ציון פיניאן: שני הדוברים האחרונים, ובזה נסיים את הדיון, חבר הכנסת שי חרמש ואחריו חבר הכנסת והבה.
שי חרמש: קודם כול, ברכות לאירוע ולעיר אילת.
שי חרמש: אני רוצה להזכיר לחברי הוועדה שהוועדה הזאת הייתה באילת לפני שנתיים.
שי חרמש: כלומר, כל מה שמאיר מציג פה כרגע – אין חדש תחת השמש.
שי חרמש: כשסטס מיסז'
שי חרמש: ניקוב היה יושב ראש הוועדה ירדנו בהרכב כמעט מלא, ישבנו אתכם, קיבלנו את כל הפרישה, ולראשונה נפרשה תוכנית הפיתוח של עקבה לעיניי.
שי חרמש: אגב, מי שהציג אותה לא היה המלך הירדני אלא ראש עיריית אילת.
שי חרמש: תיירות תמיד בנויה כמו רחוב נווה שאנן בנעליים – כמה שיותר אטרקציות באים יותר.
שי חרמש: השילוב של הים האדום, שלמצרים, אילת וירדן יכול להיות בשורה, אלא שאילת צריכה להתמודד עם שני דברים שאנחנו לא שמנו.
שי חרמש: אחד אני מציע לא לשים, וזה לא להתמודד עם ירדן ועם מצרים בעלויות כי זה לא מה שאנחנו רוצים ואין שום סיכוי.
שי חרמש: אנחנו לא יכולים להעסיק עובדים בתנאים שעובדים הבדואים במלונות בעקבה ובטאבה.
שי חרמש: קשה מאוד להתמודד עם העובדה שירדן הכריזה על אזור היום האדום כפרויקט לאומי.
שי חרמש: זה לא סתם שהמלך עומד בראש.
שי חרמש: אנחנו מכירים המון פרויקטים במדינת ישראל שעומדים בראשם סלבריטאים למיניהם, השאלה היא אם עומד מאחורי זה ממון.
שי חרמש: פה עומד הרבה מאוד ממון.
שי חרמש: לאילת יש יתרון אחד – כל מה שנעניק לאילת, אין בעיה של זליגה.
שי חרמש: דנו קודם בתוכניות של אזורי עדיפות לאומי ועלתה השאלה: אם נותנים לאחד, מה קורה לזה שלידו?
שי חרמש: פה לא קורה שום דבר.
שי חרמש: אם נותנים את זה לאילת ולחבל אילות, מכסימום נותנים את זה לערבה ריקה ולגמלים שישנם שם.
שי חרמש: אין שום סיכון בעניין.
שי חרמש: ההתמודדות של אילת עם מתן השירותים, שראש העיר דיבר עליהם, היא ברורה לגמרי.
שי חרמש: ברגע שמורה באילת מקבל מה שמקבל מורה בכפר שמריהו או אפילו באשדוד או באשקלון, תנו לי סיבה אחת שמורה ירד לאילת.
שי חרמש: מי יורד לאילת?
שי חרמש: מי שלא מוצא עבודה באשקלון או באשדוד.
שי חרמש: פה סיפור הפריפריה הוא במיטבו.
שי חרמש: אם המעגל הזה מתחיל מתל-אביב, מגיע לאשדוד ועובר לקרית גת, לבאר-שבע ויוצר מצוקה בירוחם, קל וחומר מה זה יוצר באילת – אם התנאים אותם תנאים.
שי חרמש: הסיכון הוא מזערי.
שי חרמש: כשאני רואה את הצעת החוק, מדובר על מכסימום 28 מיליון שקלים עלות הטבת המס.
שי חרמש: זה המעט מזעיר שאפשר להעניק בנושא הזה, והזמן הוא שאול.
שי חרמש: פרנסתה של אילת איננה על המכון לחקר ימים.
שי חרמש: מזה אין פרנסה.
שי חרמש: מועסקים כמה עשרות חוקרים ולא יותר מזה.
שי חרמש: יתרונה היחסי של אילת ופרנסתה מצוי בתיירות.
שי חרמש: היא תהיה אטרקטיבית - היא תהיה קיימת; היא לא תהיה אטרקטיבית – היא תהיה שכונה מידלדלת בין טאבה מצד אחד לבין עקבה מצד שני, והמסלול לעניין הזה כבר סלול.
שי חרמש: ממשלת מצרים הבינה את העניין – לא הייתי בטאבה הרבה שנים - ממשלת ירדן הבינה את העניין, ואת זה רואים מהחוף.
שי חרמש: אומר עוד דבר אחד לזכותו של מאיר.
שי חרמש: יש לי תיאוריה שאומרת שעיר קמה ונופלת על דבר אחד בלבד: על מי שעומד בראשה.
שי חרמש: יש מנהיגות – יש עיר, אין מנהיגות – אין עיר.
שי חרמש: אני יכול להראות את החתך הזה גם בהיסטוריה של אילת, בלי לנקוב בשמות.
שי חרמש: מאיר הוא מנהיג.
שי חרמש: כשאתה בא לחוף אילת ורואה איך האיש הזה, באומץ רב, מפרק כל דבר בלתי חוקי על החוף, זו התמודדות לא פשוטה.
שי חרמש: הוא רוצה עיר נקיה.
שי חרמש: כשראיתי את הבסטות מתפרקות, כתייר באילת, אמרתי שיש בעל הבית.
שי חרמש: התחום הוא נפרד ממדינת ישראל ואין שום הקרנות רוחב.
שי חרמש: אף אחד מהאוצר לא יגיד שיש השלכות, כי אין השלכות רוחב.
שי חרמש: מה שנמצא באילת נשאר באילת.
שי חרמש: אני חושב שמה שהוצע פה כרגע זה רק הצעד הראשון, וטובה שעה אחת קודם כי אין זמן.
ציון פיניאן: נסכם את מה שאתה אומר, אתה אומר: נעלה את אילת על ראש שמחתנו.
שי חרמש: לא נעלה את אילת על ראש כיסנו, על שמחתנו היא כל הזמן.
ציון פיניאן: אוקיי.
ציון פיניאן: חבר הכנסת והבה, בבקשה.
מגלי והבה: אדוני היושב ראש, חבריי חברי הכנסת, אני מלווה את העיר אילת מאז שנכנסתי לכנסת.
מגלי והבה: מה שחבריי אמרו, אני מזדהה עם כל מילה.
מגלי והבה: יותר מכך, אותם חברי כנסת שהם היום שרים הם אלה שניסו בקדנציה הקודמת, כשאנחנו היינו בממשלה, להעביר הצעות חוק והיו נלהבים.
מגלי והבה: אני מקווה שלא הפכו את עורם עכשיו ויתנגדו להצעת החוק.
מגלי והבה: אני קורא לחברי הקואליציה לתמוך ולחזק את העיר אילת.
מגלי והבה: אני יכול לדבר הרבה זמן על מה שקורה בעקבה.
מגלי והבה: היינו בסיורים, אני מכיר חלק מהפרויקטים.
מגלי והבה: רק בשביל לסבר את האוזן, הרחבת הגבול הירדני ב-17 קילומטר והשקעות במיליארדים.
מגלי והבה: זה לא ממשלת ירדן משקיעה, זה אילי הון מהמפרץ, מלבנון, בנו תעשיית תיירות שמטרתה חד-משמעית: שאילת, חס וחלילה, תקרוס בכל ההתפתחות הקיימת.
מגלי והבה: זאת אומרת, הם רואים את עצמם מחליפים את אילת.
מגלי והבה: אפילו מפעל אחד אין היום באילת, שאפשר להגיד שיש אלטרנטיבה.
מגלי והבה: השארנו את מפעלי התיירות שהיו צריכים להתחזק.
מגלי והבה: הנמל, גם הוא הולך וגוסס.
מגלי והבה: אם לא ניתן את הגיבוי והסיוע לאילת ולאזור הזה אנחנו מחטיאים פעמיים: פעם אחת לתושבי המקום ופעם שניה לכל מדינת ישראל.
מגלי והבה: ברגע שהתיירות והנופש יעברו גבול אנחנו בבעיה.
מגלי והבה: יש את מצרים מצד אחד ואת עקבה מצד שני.
מגלי והבה: לכן אנחנו חייבים לסייע.
מגלי והבה: קריאתי לחברי הקואליציה היא שיש דברים שצריך להיות עליהם קונצנזוס לאומי.
מגלי והבה: אני מודה לחברתי שהעלתה את הצעת החוק, כי אנחנו רואים את החשיבות של אילת, שצריכה להיות עם הראש מעל המים ולא מתחת למים.
ציון פיניאן: חבר הכנסת אורי אריאל, בבקשה.
אורי אריאל: תודה אדוני היושב ראש, תודה לראש העיר, לחברי מועצת העיר, לאורחים מאילת ולאחרים.
אורי אריאל: אני חושב שמה שצריך לעשות זה תוכנית, שאילת היא נושא אסטרטגי של מדינת ישראל.
אורי אריאל: לא טיפול בבעיות של אילת, בתוספת לאילת – בוודאי שצריך לעשות גם את זה - ואני חושב שאנחנו משתדלים לעשות את זה לכל מועצה ולכל רשות בארץ שנקלעת לבעיות ויש לה מצוקות מיוחדות.
אורי אריאל: אבל אין לנו עוד עיר שהיא המוצא הדרומי של מדינת ישראל, כנמל ים אסטרטגי.
חיים אורון: תאר לך אם היינו חוזרים לשארם השייח', מה היית אומר?
אורי אריאל: הייתה בעיה רצינית, ועדיין הייתי אומר שצריך לחזק את אילת ואתה היית מסכים אתי.
אורי אריאל: אני מכיר קצת את אילת מביקוריי שם ואני מכיר את התוכנית שהעיר אילת, בראשות ראש העיר, הכינו כתוכנית אסטרטגית.
אורי אריאל: אני חושב שראוי, כפי שהזכירה חברת הכנסת רוחמה אברהם, לרדת לסיור באילת ובעקבה, לראות, להבין ולקיים שם את הדיון אחרי שנראה.
אורי אריאל: לכן לא ארחיב.
אורי אריאל: הדבר שאני מזהה כבעיה, ודיברתי עליה עם ראש העיר, זה נושא העובדים הזרים באילת, האפריקנים.
אורי אריאל: זה לא דרפורים, רובם מחפשי עבודה פשוטים שמדינת ישראל מתייחסת אליהם בסלחנות.
אורי אריאל: הגדר שהולכים להקים, אם הולכים להקים, בהחלטת ראש הממשלה היא בזבוז כסף, לא ייצא ממנה שום דבר.
אורי אריאל: צריך לתת פתרונות אחרים.
אורי אריאל: אני מציע שהדיון יתקיים שם.
אורי אריאל: אני רוצה לסיים בדבר אחד, שגם אותו כבר אמר ידידי, חבר הכנסת מגלי והבה.
אורי אריאל: האופוזיציה הרי תצביע בעד החוק שהעברנו בזה הרגע בהסכמה מפה לפה.
אורי אריאל: החוק הוא חוק תקציבי, חברי הכנסת של ישראל ביתנו והיושב ראש.
אורי אריאל: יצטרכו את עזרתכם, ואתם מתבקשים לדאוג לחופש הצבעה לקואליציה ונעביר את זה לא ברוב של 77, אני מקווה שברוב של 87.
אורי אריאל: חבל שוועדת השרים נקטה בקו הזה, אני מעריך שלפי בקשת האוצר.
אורי אריאל: אני יודע שיש ערעור על ההחלטה הזו, ואני מציע שהוועדה תפנה ליושב ראש ועדת השרים לחקיקה להעלות את הערעור לדיון עוד היום ולתקן.
אורי אריאל: זה לא מכובד, לא לממשלה ולא למדינה, שיש החלטה כזו שרשומה יותר מכמה שעות.
אורי אריאל: נעשתה טעות, האוצר לחץ – בסדר.
אורי אריאל: אפשר לתקן את זה.
אורי אריאל: זה בידי שר המשפטים, שהוא יושב ראש ועדת השרים לחקיקה.
אורי אריאל: אני עוד פעם להציע שהוועדה כוועדה תפנה, אחרי שהיא אישרה את החוק - יישר כוח ליושב ראש הוועדה, שעשה את זה במהירות הנדרשת – ושלא תהיה חרפה כזאת של וועדת השרים.
אורי אריאל: זה מתאים לה.
ציון פיניאן: חברת הכנסת קירשנבאום, בבקשה.
פניה קירשנבאום: כבוד היושב ראש, ראש העיר, אורחים, חברי כנסת, רק לפני שבוע דנו בוועדה על אשל לעובדים.
פניה קירשנבאום: אמרו שצריך לבטל את האשל כי התחבורה השתפרה והמרחקים התקצרו.
פניה קירשנבאום: עכשיו אגיד איך אני קושרת את זה לאילת.
פניה קירשנבאום: אם היינו מודדים את המרחק לאילת ואת התחבורה שקיימת לאילת היום, אז בוודאי ובוודאי היינו צריכים לתת הרבה יותר הטבות לעיר, ואני כבר לא מדברת על שיפור דרכי ההגעה לשם, כולל כבישים, במיוחד בעקבות האסון שקרה בכביש הערבה.
פניה קירשנבאום: אז אם היינו מודדים את המרחק למרכז הקרוב ביותר – אני לא מבינה למה בוטל לכם מענק האיזון.
פניה קירשנבאום: כמו שציינת, כבוד ראש העיר, מענק האיזון משפיע גם על מענקי פיתוח.
פניה קירשנבאום: מתוך ידיעה אני יודעת שיש לכם בעיה גם החברה לפיתוח של חוף אילת.
פניה קירשנבאום: אנחנו יכולים לדבר גבוהה על כמה זה חשוב, על כמה פיתוח העיר חשוב, כמה התיירות חשובה, אבל אם לא נשים את כל כובד המשקל של חברי הכנסת, גם בוועדה הזאת וגם בוועדת הכלכלה, לא תוכלו להמריא.
פניה קירשנבאום: אני מקווה שכולנו נתארגן ונתאחד בדרישות שלנו.
פניה קירשנבאום: זאת רק פגישה שלנו אתך ועם האורחים שלך בוועדות, ואני מקווה שתמשיכו להגיע ונעקוב אחרי התקדמות הפיתוח.
ציון פיניאן: חבר הכנסת חיים אורון, בבקשה.
חיים אורון: אין לי הרבה מה לומר, אדוני ראש העיר.
חיים אורון: לא הרבה פעמים אני הולך בעיניים עצומות אחרי הקואליציה, אבל יש לי הרגשה שהקואליציה הולכת בעיניים סגורות, אז נראה לאן נגיע.